**Lietuvių kalbos ir literatūros olimpiada Lietuvos ir užsienio lietuviškų mokyklų mokiniams**

**Respublikinis turas**

**11-12 klasės**

**2017 m.**

*Pirmasis, kuris, apsitvėręs žemės sklypą sumanė pasakyti: „Čia mano! “ ir rado tokių lengvatikių žmonių, kad juo patikėjo, buvo tikrasis pilietinės visuomenės įkūrėjas.*

Žanas Žakas Ruso, *„*Samprotavimas apie žmonių nelygybės kilmę ir pagrindus*“.*

*Pilietinė visuomenė gimdo tikrą pliuralizmą, pastarasis skatina konkurenciją, o konkurencija – kokybę. Šiuo atžvilgiu galima pastebėti svarbų ekonomikos ir politikos panašumą. Kuo daugiau įvairių iniciatyvų leista egzistuoti, tuo didesnė tikimybė, kad nugalės tik išradingiausios ir geriausios. Remtis vien tik centralizuoto valdžios aparato ar politinių struktūrų galimybėmis priimti svarbius sprendimus – tas pat, kas prilyginti valdžią tiesai. O tai pats pavojingiausias žingsnis, kurio apverktinus padarinius matėme XX amžiuje. […]*

*Nereikia būti ekonomistu, kad suprastum: pilietinė visuomenė pati moka už save.*

Vaclavas Havelas, *„*Pilietinė visuomenė ir jos priešai*“*.

Parašykite rašinį (esė) tema:

**Ką man reiškia pilietinė visuomenė?**

**Kurdami rašinį pabandykite:**

1. pasamprotauti, kokios pasaulio ir lietuvių asmenybės formavo ir gynė pilietinės visuomenės idėjas ir interesus;
2. pasiremti laisvai pasirinktais literatūros kūriniais, kurie yra svarbūs svarstant apie pilietinę visuomenę ir jai kilusius išbandymus;
3. pasvarstyti apie tai, kas yra pilietinė visuomenė šiandieną ir tai, kokius iššūkius ji patiria;
4. pateikti pilietinės elgsenos pavyzdžių iš artimos kasdienės aplinkos ir gyvenimo.

**Rašinio apimtis:** nuo 250 iki 300 žodžių.

*Pastaba: šiai užduočiai skirtos 2 valandos, todėl galima rašyti juodraščius. Vertinamas bus tik švarraščio variantas.*

**Vertinimo kriterijai**

1. Kalbos taisyklingumas: rašyba, skyryba, kalbos kultūra.
2. Panaudotos literatūros, istorijos žinios.
3. Pasakojimo rišlumas, samprotavimo pagrįstumas.

**Vertinimas balais**

1. Kalbos klaidos (rašybos, skyrybos, kalbos kultūros): iki 5 klaidų (imtinai): **–10**; iki 10 klaidų: **–20**; iki 15 klaidų: **–30**; iki 20 klaidų: **–40**; iki 25 klaidų **–50.**
2. Teksto mintis neaiški, tekstas chaotiškas arba skurdokas žodyno, žinių ir kūrybiškumo požiūriu, tekstas nebaigtas: **+20**; tekstas struktūriškas, nuosekliai vystoma tema, tačiau trūksta žinių ir kultūrinių argumentų, kūrinių palyginimas nepakankamai išplėtotas **+30**; tekstui netrūksta dalykinės informacijos, matyti aiškios pastangos interpretuoti ir kūrybiškai samprotauti, tačiau arba yra netikslumų, arba vientisos ir baigtos struktūros rašinys nesudaro: **+40**; tekstas yra originalus, tema išplėtota kūrybingai panaudojant žinias, kūrinių palyginimas nuoseklus ir pagrįstas, dėstymo mintis sklandi: **+ 50**.

Maksimalus balų skaičius: 50